Dan Roodt: Marx du Preez dink Afrikaans is 'n Moslemtaal – praag.co.za
Dan Roodt: Marx du Preez dink Afrikaans is 'n Moslemtaal
Toevallig sien ek Ma(r)x du Preez se jongste stukkie propaganda in Beeld raak waarin hy die gewone polities korrekte twak opdis dat daar 'n sterk "Maleis-Portugese" invloed in Afrikaans was:
"Ja, dit was ongemaklik vir wit Afrikaners dat die taal waarom hul etniese Christelik-nasionale identiteit gebou is, sterk deur slawe en Moslems beïnvloed is. Vryburgers, VOC-amptenare, bediendes, slawe en die Khoi het almal tot die kreolisering en vereenvoudiging van Nederlands in die laat 17de tot middel 18de eeu bygedra, maar die Maleis-Portugees van die Oosterse slawe was die sterkste buite-invloed."
Is Afrikaners nie Christene nie? Is al die NG en ander Kerke in die land deur Moslems gebou en gefinansier?
Ek woon nie in die Kaap nie, maar dit sou my verbaas as Afrikaans 'n sterk rol in Islamitiese aanbidding aldaar speel. Self besit ek die Koran in Afrikaans wat ek jare gelede by die moskee in Durban gekoop het; ek twyfel egter selfs of dit vandag algemeen beskibaar is. Die Moslemraad en verwante instellings in Suid-Afrika gebruik Engels as voertaal.
In elk geval is daar geen taalkundige bewys betreffende woordeskat, sintaksis of grammatika vir so 'n geheimsinnige Islamitiese Maleis-Portugese "invloed" nie, afgesien van die spekulasies van een of twee Nederlandse taalkundiges wat Afrikaans wesentlik vyandiggesind was en – moontlik uit jaloesie – die taal as een of ander derdewêreldkuriosum wou afmaak. Daar is seker 'n paar honderd maal meer Franse woorde in Afrikaans wat via Nederlands in die taal beland het as Maleise woorde. Dink maar aan die woord "fontein" waarmee die hele SA landkaart besaai (of vir Marx seker "bevuil") is. Nietemin word daar nie daagliks vir ons gepreek oor die "invloed" van croissants of camembert op Afrikaans nie.
Wat maak dit saak indien 'n paar Afrikaanse boekies in Arabiese skrif in die negentiende eeu verskyn het? Kan 'n mens met so iets jou "kleim" op Afrikaans "afsteek"? En alles wat Afrikaners in die twintigste eeu in die taal geproduseer het, is van nul en gener waarde?
Dit het vir my so 'n geur van "ons was eerste hier", 'n argument wat natuurlik so gereeld in swart geledere opklink. Net: 'n mens weet nie presies waar en wanneer "hier" was nie. Miskien behoort Suid-Afrika dan aan die Portugese want hulle was mos voor ons almal "hier", nie waar nie?
Dalk moet Marx du Preez hom maar tot Islam bekeer sodat hy sy nie-Christelike nie-Afrikaneridentiteit na behore kan uitleef. Die vraag is net: wat is Beeld se doelwit om aanhoudend sulke taalkundige disinformasie te plaas? Gaan dit maar net daaroor om Afrikaners konstant af te kraak, te beledig en te demoraliseer?
Ek dink nie dit sou 'n doel dien om "debat" hieroor te voer nie. In elk geval is Marx du Preez die Salafis of tot watter vertakking van Islam hy ook al behoort, 'n bekeerde en slaan geen ag op rasionele "eurosentriese" argumente nie.
En die vrye meningsuiting van die grondwet is, soos die absurde, haas niksseggende artikels oor amptelike tale, mos net 'n tierlantyntjie vir die mitiese "demokratiese", kwasi-Zimbabwaanse eenpartystaat. "Zimbabwaanse" synde natuurlik 'n Neerlandisme wat vir my soveel meer gepas as "Zimbabwiese" klink.
Mens moet ook versigtig wees om nie pers van woede te raak nie, want dan is dit rassisties.
Skrywer Dan RoodtGepubliseer op 11 Februarie 2016 Kategorieë Dan Roodt, RubriekeSleutelwoord afrikaans, Arabies, beeld, Marx, Max du Preez, Portugese, Salafisme, taal